Flemming Møller Mortensen (S), 2008-11-19:
Jamen lad os så slutte af med at tale lidt optimisme, for nu vil jeg gerne spørge ministeren, i hvor høj grad Århus udtrykker optimisme over for ministeren i forhold til at skaffe restfinansieringen på de 500.000 kr. Dernæst vil jeg gerne sige til ministeren, at jeg også kun kan tolke signalet fra Århus som et sandt signal i forhold til, at de har meldt sig ind i ICORN: De vil det i Århus.
Jeg synes, det signal er væsentlig mere tydeligt og måske også mere ærligt end det signal, regeringen sender med hensyn til, at vi i Danmark skal have en fribyordning.
Ministeren siger, at det ærgrer ministeren, at 1 mio. kr. står stille.
Kunne det tænkes, at ministeren ændrede holdning og satte lidt handling bag, sådan at den million blev en aktiv million danske kroner frem for bare at stå og være en million passive danske kroner, som ikke kommer forfattere til gode?
Jeg må sige, at nu synes jeg faktisk, at vores diskussion tager en lidt paradoksal retning.
Vi har en kulturminister, som står og siger, at kommunerne kunne blive dygtigere til at fundraise i forhold til at kunne skaffe de sidste 500.000 kr. for Århus’ vedkommende til det her.
Jeg vil bare lige henlede kulturministerens opmærksomhed på, at store statslige museumsinstitutioner er ude at sige, at fundraising i Danmark ikke er så let i dag, som det var for et halvt år siden.
Jeg ville i hvert fald tillade mig at konkludere, at jeg tror, at det bliver særdeles vanskeligt.
Det er også derfor, jeg anholder ministeren på, at vil man fribyordningen, vil man succesen, så bliver ministeren og regeringen nødt til at ville det på en anden måde.
Det er ikke nok, at ministeren står her og siger, at regeringen også ønsker ordningen.
Der skal handling til, for kommunerne skaber ikke det økonomiske grundlag for, at det her bliver en succes.
Og vi ønsker, at det skal være en succes, og Danmark har om noget land behov for at sende tydelige signaler ud om, at vi vil de kunstnere, som er forfulgte derhjemme, det godt.
Der bliver cirklet rigtig meget omkring, at regeringen vil, at det her skal være en succes, men der siges intet konkret om, hvad regeringen vil gøre, for at det bliver en succes.
Jeg kan kun stå her og tolke det sådan, at regeringen står benhårdt på, at det skal være kommunerne, der selv skal finansiere det, til trods for at kulturministeren står og siger, at der har været en tæt dialog med kommunerne, og kommunerne siger, at der ikke kommer nogen kulturarbejdere til Danmark under de vilkår, der hedder fribyordning, medmindre staten går ind og hjælper.
Til det kan vi kun sige, at ministeren i hvert fald får sendt et meget tydeligt signal om, at man ikke vil gå ind og lave en evaluering eller en ændring her, som kan gøre, at succesen kommer i hus.
Det vil sige, at regeringen har stået det sidste år og talt fribyordning og pyntet sig med lånte fjer, eller hvad man måtte kalde det, en lidt populistisk markering af, at man vil have ytringsfrihed på en anden måde her i landet, og det synes vi er ganske, ganske urimeligt for fribyordningen, som alle her i Folketingssalen har ytret at man gerne vil have skal blive en succes.
Efterlever den aktuelle situation, for så vidt angår fribyordningen, ministerens opstillede succeskriterier og det positive signal, som Danmark gerne vil sende til forfulgte kulturarbejdere?
Skriftlig begrundelse
Elleve danske byer har tidligere udvist interesse for fribyordningen.
Nu tegner ordningen til at blive en total fiasko, da kun en by opretholder sin interesse, nemlig Århus, og dette på betingelse af en 50 pct. medfinansiering fra staten/Kulturministeriets side.